b'\n_START_ARTICLE_\nHadzat\n_START_PARAGRAPH_\nHadzat ovat Pohjois-Tansaniassa Eyasij\xc3\xa4rven seudulla el\xc3\xa4v\xc3\xa4 pienilukuinen kansa, joka el\xc3\xa4\xc3\xa4 mets\xc3\xa4st\xc3\xa4m\xc3\xa4ll\xc3\xa4 ja ker\xc3\xa4ilem\xc3\xa4ll\xc3\xa4. Hadzoja on nykyisin j\xc3\xa4ljell\xc3\xa4 1000\xe2\x80\x931500, ja he ovat It\xc3\xa4-Afrikan ainoa s\xc3\xa4ilynyt mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4kansa._NEWLINE_Hadzat noudattavat yh\xc3\xa4 samaa perinteist\xc3\xa4 el\xc3\xa4m\xc3\xa4ntapaansa kuten 10\xc2\xa0000 vuotta aikaisemminkin. Geenitutkimusten mukaan hadzat erkaantuivat saneista 50\xc2\xa0000\xe2\x80\x9370\xc2\xa0000 vuotta sitten. Sen j\xc3\xa4lkeen hadzat ovat el\xc3\xa4neet geneettisesti, kulttuurisesti ja kielellisesti eristynein\xc3\xa4 muista kansoista._NEWLINE_Hadzat puhuvat hadzan kielt\xc3\xa4, jota k\xc3\xa4ytt\xc3\xa4\xc3\xa4 nykyisin alle 800 ihmist\xc3\xa4. Hadzan kieless\xc3\xa4 esiintyy samanlaisia harvinaisia maiskaus\xc3\xa4\xc3\xa4nteit\xc3\xa4 kuten etel\xc3\xa4isen Afrikan khoisankieliss\xc3\xa4kin._NEWLINE_Hadzojen asuinalueet ovat m\xc3\xa4kisi\xc3\xa4 ja kivisi\xc3\xa4. Kuivaa ja kuumaa vuodenaikaa seuraa rehev\xc3\xa4 sadekausi. Hadzojen leireiss\xc3\xa4 el\xc3\xa4\xc3\xa4 tyypillisesti 20\xe2\x80\x9340 hadzaa. Hadzat liikkuvat paljon hankkiakseen ruokaa ja yll\xc3\xa4pit\xc3\xa4\xc3\xa4kseen rauhaa yhteis\xc3\xb6iss\xc3\xa4\xc3\xa4n. He hy\xc3\xb6dynt\xc3\xa4v\xc3\xa4t alueensa kasveja ja el\xc3\xa4imi\xc3\xa4 hyvin monipuolisesti._NEWLINE_Hadzojen elinaluetta rajoittavat maatalouden levi\xc3\xa4minen sek\xc3\xa4 kansallispuistot. Hadzojen naapurikyliss\xc3\xa4 esiintyy yleisesti sairauksia kuten malariaa, tuberkuloosia ja HIV:t\xc3\xa4, jotka uhkaavat levit\xc3\xa4 lis\xc3\xa4\xc3\xa4ntyneen kanssak\xc3\xa4ymisen seurauksena hadzoihinkin.'